
EEA CIVIL SOCIETY FUND В БЪЛГАРИЯ 
ПО ФИНАНСОВИЯ МЕХАНИЗЪМ НА ЕВРОПЕЙСКОТО ИКОНОМИЧЕСКО ПРОСТРАНСТВО И НОРВЕЖКИЯ ФИНАНСОВ МЕХАНИЗЪМ 2021-2028 
(наричан по-нататък за краткост „CSF“ или „Фонда“)


Приложение №3 към Договор за безвъзмездно целево финансиране на проект по Текущ конкурс за малки проекти

ОБЩИ УСЛОВИЯ 
ЗА БЕЗВЪЗМЕЗДНО ЦЕЛЕВО ФИНАНСИРАНЕ НА ПРОЕКТ
ПО ТЕКУЩ КОНКУРС ЗА МАЛКИ ПРОЕКТИ НА EEA CSF В БЪЛГАРИЯ


Настоящите Общи условия за безвъзмездно целево финансиране на проект по Текущ конкурс за малки проекти (наричани по-нататък за кроткост „Общи условия“) са приети от Фондация „Работилница за граждански инициативи“ (наричана по-нататък за краткост „ФРГИ“) в качеството й на член на Консорциума - Оператор на EEA Civil Society Fund в България по Финансовия механизъм на Европейското икономическо пространство и Норвежкия финансов механизъм 2021-2028 (наричан по-нататък за краткост „Оператор на CSF“ или „Оператор на фонда“), на основание на подписано споразумение с Офиса на финансовия механизъм за управление на CSF и се отнасят за финансираните проекти по Текущ конкурс за малки проекти на CSF (наричан по-нататък за краткост „Конкурса“).
Общите условия са неразделна част (Приложение № 3) от Договора за безвъзмездно целево финансиране на проект, сключван между ФРГИ и организацията, изпълняваща проект, одобрен за финансиране в рамките на Конкурса (наричана по-нататък за краткост „Бенефициер“). 

[bookmark: _Toc394329272][bookmark: _Toc236403693]I. ОБЩИ ЗАДЪЛЖЕНИЯ НА БЕНЕФИЦИЕРА
Чл. 1. Бенефициерът е длъжен да изпълни Проекта във вида, в който е одобрен за безвъзмездно целево финансиране, съгласно сключения Договор за безвъзмездно целево финансиране на Проект (Договора) и неговите приложения, с оглед осъществяването на заложените в него цели, дейности и резултати. 
Чл. 2. Проектът следва да се изпълнява в съответствие с принципите на CSF за:
       1. Спазване на общите ценности за зачитане на човешкото достойнство, свободата, демокрацията, равенството, върховенството на правото и зачитането на правата на човека, включително правата на лицата, принадлежащи към малцинства;
       2. Спазване приложимото национално и европейско законодателство при изпълнението на Проекта, включително мерките срещу изпирането на пари и финансиране на тероризъм; изискванията при осъществяване на дейности с деца, младежи и уязвими групи.
      3. Добро управление – чрез  участие и включване на всички заинтересовани страни в различните фази от процеса на изпълнение на Проекта и гарантиране на отчетност, прозрачност, отговорност, ефективност и ефикасност, както и нулева толерантност към корупцията;
      4. Избягване на конфликт на интереси, включително и такива, свързани с Партньор по Проекта;
      5. Постигане на заложените резултати и управление на риска. 

Чл. 3.
(1) Бенефициерът се задължава да предприеме всички необходими мерки за избягване на конфликт на интереси, включително и такива, свързани с Партньор, както и да уведоми незабавно ФРГИ относно наличието на обстоятелства, които предизвикват или може да предизвикат подобен конфликт.
(2) Конфликт на интереси по смисъла на настоящите Общи условия е ситуация, в която Бенефициерът/Партньорът, както и което и да е лице, свързано с тях имат преки или косвени интереси, които са или изглеждат несъвместими с безпристрастното и/или обективно упражняване на тяхната(ите) функция(и). Такива интереси могат да бъдат свързани с икономически интереси, политическа или национална привързаност, семейни или емоционални връзки или други споделени интереси.
 (3) Представляващият Бенефициера/Партньора няма право да договаря сам със себе си и със съпрузите, както и с роднини по права линия на възлагане, приемане на изпълнение на дейности в рамките на Проекта, без да е налице предварително или последващо одобрение от упълномощено за тази цел от организацията  лице.
Чл. 4. Бенефициерът се ангажира да мобилизира всички свои финансови, човешки и материални ресурси, както и натрупаната си експертиза и капацитет, необходими за цялостното и точно изпълнение на Проекта.


Чл. 5. 
(1) Бенефициерът се задължава своевременно да уведоми ФРГИ при възникването на обстоятелства, които възпрепятстват изпълнението на заложените по Проекта дейности и/или биха възпрепятствали постигането на очакваните резултати.
(2) Бенефициерът се задължава своевременно да уведоми ФРГИ при необходимост да бъдат извършени промени в начина и параметрите на изпълнение на конкретни дейности с оглед одобряване на промени, включително и бюджетни.  

Чл. 6.
(1) Единствено Бенефициерът е отговорен пред ФРГИ за изпълнението на Проекта. 
(2) Наличието на Споразумение за партньорство или за възлагане на дейности не поражда договорни отношения между ФРГИ и Партньор или с доставчици на услуги към Бенефициера. Единствено Бенефициерът е отговорен пред ФРГИ за изпълнението на Проекта.
(3) Бенефициерът не може да прехвърля правата и задълженията по Договора на трето лице.

Чл. 7. Възлагане на доставки от Бенефициер/ Партньор 
(1) Бенефициерът/Партньорът има право да възлага извършването на дейности по Проекта, в съответствие с указаните дейности в одобреното проектно предложение и бюджет.
(2) Дейности, които не са предвидени и одобрени за възлагане в рамките на проектното предложение и бюджета на Проекта, не могат да бъдат възлагани без изричното одобрение на ФРГИ.

Чл. 8.
 (1) При наличие на Партньор взаимоотношенията между Бенефициера и Партньора се регламентират чрез Споразумение за партньорство (по образец), приложено към Договора и отговарящо на Общите условия. 

(2) Когато Партньорът е със седалище извън България, Споразумението за партньорство се изготвя на английски език.

(3) Бенефициерът се задължава да регламентира отношенията си с партньора/те, изпълняващи Проекта по начин, гарантиращ спазването от страна на партньора/те на приложимите текстове от настоящите Общи условия, като с всеки Партньор се сключва отделно Споразумение за партньорство.

Чл. 9. 
(1) Бенефициерът предоставя на Оператора на CSF, Европейската асоциация за свободна търговия, нейният Секретариат, включително Офиса на финансовия механизъм на Европейското икономическо пространство и на упълномощени от тях лица правото да ползват свободно и както считат за необходимо всички резултати от Проекта и свързаните с него документи, независимо в каква форма съществуват те; включително и резултати и документи свързани с дейността на партньори по Проекта.
(2) Правото на собственост, включително правата на интелектуална и индустриална собственост върху резултатите от Проекта, докладите и други документи, свързани с него, възникват за Бенефициера.

Чл. 10
(1) Бенефициерът се задължава да направи всичко необходимо, за да спази предвидените в Проекта мерки за комуникация и визуализация.
(2) Всички материали относно информацията и публичността, свързани с изпълнението на Проекта, следва да бъдат в съответствие с Наръчника за комуникация и визуализация, който е публикуван на страницата на ЕEA Civil Society Fund: https://civilsocietyfund.bg/
(3) Бенефициерът няма право да говори от името на  Европейската асоциация за свободна търговия и Офиса на финансовия механизъм на Европейското икономическо пространство, страните донори  и Оператора на CSF. В своите публикации той е длъжен да предприеме подходящи мерки, за да гарантира, че изявленията му (както и тези на партньорите) не се възприемат като направени от името на тези субекти. Всяка публикация на Бенефициера/Партньора,  изразяваща възгледи и мнения (например доклад, анализ, препоръки и др. под.), под каквато и да е форма и в каквото и да е средство за осведомяване, в това число и интернет, трябва да съдържа следното заявление: „Този документ (или друг продукт) е създаден в рамките на Проект ......... с финансовата подкрепа на EEA Civil Society Fund в България по Финансовия механизъм на Европейското икономическо пространство и Норвежкия Финансов механизъм. Цялата отговорност за съдържанието на документа (продукта) се носи от [наименование на бенефициера] и при никакви обстоятелства не може да се приема, че този документ (продукт) отразява официалното становище на Финансовия механизъм на Европейското икономическо пространство или Оператора на EEA Civil Society Fund в България.“

[bookmark: _Toc236403694]II. ИЗИСКВАНИЯ ЗА ДОПУСТИМОСТ НА РАЗХОДИТЕ ЗА ИЗПЪЛНЕНИЕ НА  ПРОЕКТА
Чл. 11. Общи изисквания за допустимост на преките разходи за брутно възнаграждение, социални осигуровки и други разходи за екипа изпълняващ Проекта:
1. Да бъдат извършени от Бенефицира/Партньора по време на изпълнението на Проекта в рамките на посочените в Договора срокове, след началото и преди изтичане на срока за изпълнение на Проекта.
1.1. Дата на възникване на разходите. Разходите се считат за възникнали, когато са налице едновременно следните условия: издаден е първичен счетоводен документ (фиш за възнаграждения, ведомост за заплати, сметка за изплатена сума по граждански договор); разходите са платени (възнаграждения и свързани с тях социални осигуровки и удържани от възнагражденията данъци); предметът им е бил доставен (отчетени отработени дни/  отработен месец  и процентно отчитане);
1.2.  По изключение разходите за възнаграждения, социални осигуровки и други разходи за екипа на Проекта  за отработено време през последният месец от изпълнението на Проекта (последен месец за допустимост на разходи) e допустимо да бъдат изплатени до края на месеца, следващ приключването на изпълнението на Проекта.
1.3.  Крайният срок за допустимост на разходите за проектите, независимо от посочените срокове в предходните алинеи, не може да надхвърля крайния срок за допустимост на разходи за проекти, финансирани от EEA Civil Society Fund: 30 април 2031 година.
2. Да са пряко свързани с предмета на Договора за безвъзмездно целево финансиране на Проекта.
3. Да са направени единствено и само с цел постигане на целите и очакваните резултати от изпълнението на Проекта; да са необходими и пропорционални на изпълнението на допустимите по Проекта дейности по начин, съвместим с принципите на икономичност, ефективност и ефикасност.
4. Да съответстват на одобрения от ФРГИ бюджет на Проекта. Отчетените разходи за брутни възнаграждения, социални осигуровки и други разходи следва да отговарят на бюджетната категория – да са възнаграждения на персонала, ангажиран по Проекта на база трудов договор или на база на договор с физически лица по Проекта (граждански договор), отговарящ на изискванията, описани в чл. 12.
5. Да са удостоверени с необходимите разходооправдателни документи (първични счетоводни документи), документи за извършени плащания, съгласно националното законодателство, както и документи, отчитащи частта от брутните разходи, разпределени по Проекта.
6. Да са идентифицируеми и отразени със счетоводни записи в счетоводната система на Бенефициера/Партньора.
7. Да бъдат спазени приложимите национално данъчно и осигурително законодателство, респективно изискванията на трудовото законодателство при трудови правоотношения. 
8. По изключение,  при Партньор от страните донори (Норвегия, Исландия, Лихтенщайн) или международна организация, не са приложими изискванията за отчетност на разходите. В този случай: 
1) Разходите на Партньора могат да  бъдат удостоверени с доклад на независим одитор;
2) Не подлежат на документално отчитане разходи на Партньор, регистриран в страна донор (Норвегия, Исландия и Лихтенщайн), бюджетът на който не надхвърля 5 000 евро.

  Чл. 12.  Изисквания за условията, на които трябва да отговарят договорите с физически лица по Проекта, различни от трудовите договори (граждански договори), за да бъдат признати за допустими за отчитане на разходи за възнаграждения на екипа по Проекта:  
1. Лицето ползва инфраструктурата на Бенефициера/Партньора; 
2. Лицето изпълнява дейността си съобразно получени от Бенефициера/Партньора указания;  
3. Резултатите от дейността в изпълнение на гражданския договор принадлежат на Бенефициера/Партньора;
4.  Изпълнението на възложените дейности да бъде обвързано с ангажирането с определено количество работни дни/часове, изплащането на възнаграждение да бъде пропорционално на отработеното време;
5.  Разходите за възнаграждения на лицето съответстват на обичайната политика на Бенефициера/Партньора.
 
Чл. 13.  (1) Допустимите брутни разходи за възнаграждения, социални осигуровки и др. разходи за екипа по Проекта, с лица ангажирани по трудови договори, както и по договори с физически лица по Проекта (граждански договори), включват:  
1. Брутното възнаграждение (частта от трудовото възнаграждение, разпределена за изпълнение на преки дейности по Проекта, съгласно трудов договор или указана в анекс към него или съгласно граждански договор);
2. Социалните и здравни или други осигуровки, които са за сметка на работодателя, съгласно националното законодателство;
3. Другите разходи, съгласно трудовия или граждански договор, правилата на Бенефициера/Партньора, приложимото национално законодателство.
	(2) Изплащането на бонуси и компенсации, свързани с пътувания на служители не се включват в допустимите разходи за възнаграждения.
	(3) При стартиране на изпълнението на Проекта, бенефициерите следва да се консултират с ФРГИ относно допустимостта на специфични други разходи.
               
Чл. 14.  Калкулирането и отчитането на частта от брутните разходи за възнаграждения, социални осигуровки и др. разходи  на екипа, признати като разход за изпълнение на Проекта, се осъществява чрез прилагането на единия от следните два принципа:
(1) На база на средната часова/дневна ставка, изискваща отчитане на отработените дни/часове с Декларация за отработеното време по Проекта (по образец):
1) На база средната часова ставка, калкулирана като годишният брутен размер на разходите се раздели на годишно работно време - 1720 часа (при пълен 8 часов работен ден). Допустимият по Проекта размер на разхода се калкулира като се умножи часовата ставка по броя на отработените часове с попълване на Декларация за отработените по Проекта часове. 
2) Алтернативно, на база средна дневна ставка, калкулирана като годишният брутен размер на разходите се раздели на годишно работно време - 215 работни дни (при пълен работен ден). Допустимият по Проекта размер на разхода се калкулира като се  умножи дневната ставка по броя на отработените дни при пълно работно време (1 работен ден = 8 работни часа),  с попълване на Декларация за отработените по Проекта часове.

3) При работа на непълен работен ден калкулациите на часова ставка се променя както следва:
1.  Размерът на годишното работно време се редуцира с коефициент по формула:  часовете, за които е ангажирано лицето, разделени на 8 часа. 
2. Годишното работно време се редуцира като стандартното време от 1720 часа се умножава по коефициента за непълен работен ден.
3. Средната часова ставка се калкулира като брутният разход се разделя на редуцираното годишно работно време. 
                     
4) При работа на непълен работен ден калкулациите на дневната ставка се променя, както следва:
1. Размерът на годишното работно време се редуцира с коефициент по формула:  часове, за които е ангажирано лицето, разделени на 8 часа. 
2. Годишното работно време се редуцира като стандартното време 215 дни се умножава по коефициента за непълен работен ден.
3. Средната дневна ставка се калкулира като брутният разход се разделя на редуцираното годишно работно време.
4. Отработените дни се калкулират, като се разделят отработените часове на 8 часов работен ден. 

5) В случай че не е налично брутно възнаграждение за 12 месеца (лицето няма отработени 12 месеца), разходите се калкулират на база  брутен разход за пълни отработени месеци, както следва:
1. Размерът на годишното работно време се редуцира с коефициент за непълна година по формула: отработените месеци разделени на 12 месеца.
2. Годишното работно време се редуцира до работното време за периода, като стандартното време се умножава с коефициента за непълни 12 месеца.
3. Средната часова ставка за периода се определя, като се раздели брутния разход за периода на работното време за отработения период в часове. 
4. Средната дневна ставка за периода се определя, като се раздели брутния разход за периода на работното време за отработения период в дни.

 (2)  На база фиксиран процент от месечните разходи на лице, ангажирано частично по Проекта:
1) Фиксираният процент следва да бъде указан в анекс към трудовия договор или в  гражданския  договор, като се умножава по отчетения брутен разход за лицето. 
2) Процентът следва да се запази през целия период на изпълнение на Проекта. По изключение може да бъде променен след одобряване от ФРГИ на аргументирано предложение на Бенефициера за такава промяна.
3) При фиксиран процент на разпределение не се изисква Декларация за отработено време.
4) Не е допустимо промяна в прилагания принцип на разпределение за 1 лице по време на изпълнение на Проекта (от дневна/часова ставка към фиксиран процент или обратно). 

(3) В Наръчника за изпълнение на проекти, финансирани в рамките на Текущия конкурс на ЕEA CSF са приложени образци и примери на Калкулация на часова/дневна ставка, Декларации за отработено време, Споразумение за фиксиран процент от месечните разходи.

Чл. 15. Отчетност за техническото изпълнение на Проекта
(1) Бенефициерът е задължен да води отчетност, доказваща изпълнението на дейностите, достигането на количествени и качествени индикатори и постигането на дефинираните резултати.  
(2) Документацията включва: резултати/продукти от изпълнение на дейността (напр. доклади, анализи, обучителни материали и др.), протоколи и други документи, свързани с изпълнението на дейности, включително приемо-предавателни протоколи; присъствени списъци от провеждане на събития; снимки и аудиовизуални записи и други, в зависимост от спецификата на дейностите и продуктите. Бенефициерът следва да съхранява образци на продуктите/резултатите – доклади, публикации и информационни материали, аудио-визуални произведения и др. 
(3) Документацията се попълва на български език, в нея трябва да бъде посочено наименованието на Проекта или входящия номер на Проекта.

Чл. 16. Финансова отчетност 
(1) Бенефициерът е длъжен да спазват задълженията за водене на счетоводна отчетност за приходите и разходите по Проекта, в съответствие с националното законодателство, приложимите счетоводни стандарти и изискванията за прозрачност и добро управление.
(2) Във връзка с изискванията за отчитането на брутните разходи за възнаграждения, социални осигуровки и други разходи на екипа по Проекта, Бенефициерът е длъжен да използва система за счетоводна отчетност, която да позволява генерирането на счетоводен отчет за разходите по Проекта обособено от останалата дейност; системно да се осчетоводяват тези разходи в съответствие със счетоводната политика на Бенефициера и настоящите Общи условия. 
 (3) Бенефициерът следва да задължи своите партньори да прилагат същите, или аналогични на по-горе посочените изисквания за водене на счетоводната отчетност по Проекта. 
 (4) Документалното удостоверяване на брутните разходи за възнаграждения, социални осигуровки и други разходи на екипа по Проекта е посредством: 
1. Договори с членовете на екипа: трудови договори и анекси,  договори с физически лица (граждански договори); 
2. Първични счетоводни документи: фишове за заплати, ведомост за възнаграждения и социални осигуровки по Проекта; сметка за изплатени суми по граждански договори/фактура издадена от самоосигуряващо се лице;
3.  Платежни документи за изплащане на възнаграждения, социални осигуровки и персонални данъци; 
4. Отчитане на частта от брутните разходи за изпълнение на Проекта: споразумение за фиксиран процент от възнаграждение за изпълнение на задачи по Проекта; калкулация на дневна/часова ставка по образец на ФРГИ, Декларация за отработено време.      

(5) Отчитането на разходи, които не са преки разходи за брутно възнаграждение, социални осигуровки и други разходи за екипа, изпълняващ Проекта се извършва при опростен вариант - на база единна ставка от 100 % върху допустимите брутни разходи за екипа, изпълняващ Проекта.
1. Тези разходи не подлежат на документално отчитане пред ФРГИ, за тях не се изисква представяне на счетоводни справки и не се прилагат изискванията за допустимост, описани по-горе и валидни за преките разходи за брутно възнаграждение, социални осигуровки и други разходи за екипа изпълняващ Проекта.
2. При извършване на финансов одит, мониторинг на финансови разходи или други финансови проверки, ще се обхващат единствено отчетените преки разходи за брутно възнаграждение, социални осигуровки и други разходи за екипа, изпълняващ Проекта. Проверките няма да включват покриването на останалите разходи, за които се прилага опростен вариант на отчитане.

  (6) По изключение, при Партньор от страните донори (Норвегия, Лихтенщайн, Исландия ) или международна организация, са приложими специфични изисквания за отчетност на разходите: 
     1. Разходите на Партньор, регистриран в страните донори (Норвегия, Исландия и Лихтенщайн) или регистриран като международна организация или агенция, може да бъдат удостоверени с доклад на независим одитор. Докладът следва да бъде издаден на база Международен стандарт за свързани по съдържание услуги (МСССУ) 4400 „Ангажименти за извършване на договорени процедури относно финансова информация“ (International Standard on Related Services (ISRS) 4400 “Engagements to perform agreed-upon procedures regarding financial information.
     2. Не подлежат на документално отчитане разходи на Партньор, регистриран в страна донор (Норвегия, Исландия и Лихтенщайн), бюджетът на който не надхвърля 5 000 евро.

Чл. 17. Изисквания за съхранение на документацията 
(1) Бенефициерът е задължен да съхранява документацията, свързана с изпълнението на Проекта в срок минимум до 31 Декември 2035 г.
(2) При завеждане на арбитражни, административни, досъдебни или съдебни производства, свързани с изпълнението на Проекта, срокът за съхраняване на документацията е най-малко 1 (една) година след датата на приключване на заведените производства, но не по-рано от 31 Декември 2035 г.
(3) Документацията трябва да се предостави на проверяващите в указаните срокове и да е организирана по начин, който улеснява извършване на проверка.
(4) Документацията се попълва на български език, с изключение на документацията на партньори, регистрирани извън България. При представянето на отчети на чуждестранни партньори Бенефициерът прилага документи на английски език. 

Чл. 18. Защита на лични данни, съдържащи се в документацията 
(1) Бенефициерът следва да спазва изискванията на приложимото национално и европейско законодателство по отношение защитата на лични данни, съдържащи се в пълната документация, свързана с Проекта.
(2) Наличието на лични данни, включително чувствителни, не е причина Бенефициерът да откаже предоставянето на отчетна документация. Негово задължение е да предостави на субекта на лични данни информация относно ФРГИ като администратор на лични данни и да осигури изискваното от законодателството съгласие от субектите на лични данни за тяхното предоставяне.
(3) ФРГИ обработва и лични данни, предоставени от Бенефициера във връзка с изпълнение на договорно задължение, като спазва правила за защита на личните данни, съдържащи се в отчетната документация.
(4) По отношение на наличие на чувствителни данни, съдържащи се в документация, свързана с отчитане на изпълнението на дейности, Бенефициерът следва да съгласува с ФРГИ представянето им в псевдонимизиран вид.

Чл. 19. Задължения за представяне на отчети
(1) Бенефициерът е длъжен да изготви техническия и финансовия отчет по предоставените от ФРГИ образци (публикувани на страницата на CSF: https://civilsocietyfund.bg/ или изпращани по имейл и/или чрез уеб-система за подаване и управление на проекти (EGRANT). 
(2) В случай на промяна на образец, ФРГИ уведомява бенефициерите в срок от минимум две седмици преди датата на влизане на предвидената промяна в сила.
(3) Периодът, обхванат в отчетите, се определя от указания в Договора период за изпълнение на Проекта. 
(4) Крайният срок за предаването на технически и финансов отчет на ФРГИ е до 2 месеца след приключване на срока за изпълнението на Проекта.
(5) При предсрочно прекратяване на изпълнението на Проекта, ФРГИ уведомява Бенефициера относно крайния срок за представяне на технически и финансов отчети. 
(6) Непредставянето на описаните в настоящия член отчети, представлява основание ФРГИ да вземе решение за предявяване на претенция за възстановяване на изплатеният аванс.

Чл. 20. Представяне на Технически отчет за изпълнението на Проекта 
(1) Бенефициерът е длъжен да предоставя на ФРГИ изчерпателна отчетност относно изпълнението на всички аспекти и дейности на Проекта, съгласно настоящите Общи условия и изисквания на ФРГИ за представяне на допълнителна информация. 
(2) Към техническия отчет се прилагат: приложение с количествена информация за изпълнението на дейностите, копия от публикации, материали (писмени и/или аудиовизуални и други), които доказват осъществяването на всяка конкретна дейност, описана в отчета.

 Чл. 21. Представяне на Финансов отчет за изпълнението на Проекта
(1) Бенефициерът е длъжен да предоставя на ФРГИ коректно попълнен финансов отчет в съответствие с Общите условия и указанията на ФРГИ;
(2) Към отчета следва да се приложи документацията, свързана с отчитането на брутните разходи за възнаграждения, социални осигуровки и др. разходи на екипа по Проекта в съответствие с  Общите условия и указанията на ФРГИ.

Чл. 22. Уведомяване на Бенефициера за приемането на отчети
(1) ФРГИ уведомява Бенефициера относно необходимостта от представяне на допълнителна документация, пояснения или извършване на корекции.
(2) ФРГИ уведомява Бенефициера относно решението си за приемане на отчетите в срок до два месеца след получаването от страна на Бенефициера на необходимата за приемането на съответния отчет информация.
(3) При поискване на разяснения, корекции или допълнителна информация горният срок започва да тече отново от датата, на която Бенефициерът е предоставил изискваната информация.
 (4) ФРГИ уведомява Бенефициера относно: окончателния размер на безвъзмездното целево финансиране на Проекта след приемането на техническия и финансовия отчет; мотиви за финансова корекция или други мерки. 

Чл. 23. Задължение на Бенефициера за представяне на информация, достъп и оказване на съдействие при мониторинг, финансов одит или друга проверка
(1) ФРГИ уведомява Бенефициера за необходимостта от получаване на информация във връзка с провеждане на мониторинг, одит или друга проверка; указва лицата, оторизирани да извършват проверката, срока за предоставяне на информация, начина на представяне, включително проверка на място (Бенефициерът следва да бъден информиран минимум 10 (десет) календарни дни преди проверката).
(2) При възникване на затруднения Бенефициерът е задължен своевременно да уведоми ФРГИ или оторизираните проверяващи, да се консултира за възможно удължаване на срока или за получаването на допълнителни указания.

[bookmark: _Toc236403696]IV. СРОК НА ИЗПЪЛНЕНИЕ. ПРЕКРАТЯВАНЕ.
Чл. 24. Срок на изпълнение на Проекта
(1) Бенефициерът е длъжен да изпълни дейностите по Проекта в рамките на предвидения в Договора срок.
(2) Срокът за изпълнение на Проекта не може да надхвърля крайния срок за изпълнение на проекти, който е 30 април 2031 г.
(3) Бенефициерът може да поиска удължаване на срока за изпълнение на Проекта, при условие че новият срок, след удължаването, не излиза извън времевата рамка за изпълнение на проекти, която е до 30 април 2031 г.
(4) Писменото искане за удължаване на срока следва да бъде придружено от всички доказателства, обосноваващи неговата основателност. 
(5) ФРГИ разглежда искането и взема решение за неговото одобряване или отхвърляне. ФРГИ си запазва правото да не разглежда искания за удължаване на срока за изпълнение на Проекта, постъпили по-късно от един месец преди изтичането му. 

Чл. 25. Предсрочно прекратяване изпълнението на Проекта по взаимно съгласие 
(1) Ако някоя от страните твърди, че Проектът повече не може да се изпълнява ефективно, тя следва да се обърне за съгласуване към другата страна.
(2) При постигане на уговорка за предсрочно прекратяване на изпълнението на Проекта, Бенефициерът изготвя технически и финансов отчет, когато това е приложимо.
(3)  Бенефициерът има право да получи само такава част от безвъзмездното целево финансиране, която отговаря на реално изпълнената част от Проекта, която е одобрена като такава от ФРГИ.
(4) Не се покриват разходи, свързани с договори, чието изпълнение изцяло или частично обхваща период след прекратяването на изпълнението на Проекта. В този случай е възможно да се признаят само разходи за периода до прекратяване на изпълнението на Проекта.

Чл. 26.  Едностранно прекратяване на изпълнението на Проекта от ФРГИ 
(1) ФРГИ има право едностранно да прекрати изпълнението на Проекта, включително във всеки от следните случаи, при които Бенефициерът:
1. неоснователно не изпълнява някое от своите задължения и не предприема действия за промяна или не представя задоволително обяснение в срок до 15 (петнадесет) работни дни след изпращането на писмено уведомление;
1. допусне нередност, по смисъла на настоящите Общи условия;
1. е обявен в несъстоятелност или спрямо него е открито производство по несъстоятелност;
1. е в процес на прекратяване или ликвидация; 
1. бъде доказано, че е декларирал неверни или непълни данни с цел да получи безвъзмездно целево финансиране, предмет на Договора, или представи отчети, които не отразяват действителното положение;
1. е уличен в измама, корупционни действия, участие в престъпни организации или всякакви други неправомерни действия в ущърб на финансовите интереси на Европейския съюз или държавите донори (Исландия, Лихтенщайн и Норвегия).
1. нарушава етичните принципи на EEA Civil Society Fund, извършва действия противоречащи на европейските ценности, както и такива, причиняващи вреда за репутацията на страна донор, Офиса на финансовия механизъм на Европейското икономическо пространство, Оператора на CSF.

(2) ФРГИ уведомява писмено Бенефициера относно констатираното неизпълнение и му дава възможност да изложи мнението си по него.
(3) Бенефициерът има право да подаде писмено възражение до ФРГИ  срещу горното решение в срок до 15 (петнадесет) работни дни от неговото узнаване, към което следва да приложи всички доказателства, които сметне за необходимо. ФРГИ разглежда писменото възражение и взема окончателно решение. 
(4) ФРГИ може да изиска от Бенефициера пълно или частично възстановяване на изплатеният аванс, като не дължи каквито и да било обезщетения на Бенефициера.

Чл. 27  Прехвърляне на права и задължения по Договора 
ФРГИ има право едностранно да прехвърли всички свои права и задължения по Договора на друга организация, част от Консорциума - Оператор на CSF или на Офиса на финансовия механизъм на Европейското икономическо пространство, които от своя страна имат право да прехвърлят тези права и задължения на друга организация. Бенефициерът следва да бъде уведомен за промяната в срок не по-дълъг от две седмици след нейното влизане в сила.

Чл. 28.  Извънредно обстоятелство
(1) Извънредно обстоятелство е всяко непредвидимо събитие, което е извън контрола на страните, което не позволява на някоя от тях да изпълни задълженията си по Договора, възникването на което не се дължи на умисъл или непредпазливост на някоя от тях (или на техни подизпълнители, представители или служители), и което не може да се преодолее при полагане на дължимата грижа.
(2) Страните не отговарят за неизпълнение на задълженията си по Договора, ако то се дължи на възникване на извънредно обстоятелство. Страната, засегната от извънредно обстоятелство, е длъжна да уведоми незабавно другата страна за възникването на извънредно обстоятелство, като посочи характера, вероятната продължителност и предвидимите последици от него, както и да предприеме всички необходими мерки за ограничаване до минимум на възможните вредни последици.
(3) Недостатъци в оборудването или материалите, закъснения в предоставянето им, трудови спорове, стачки или финансови затруднения, не представляват извънредни обстоятелства, на които страните могат да се позовават.

Чл. 29. 
(1) Изменения и допълнения в Договора, включително в приложенията към него, могат да бъдат правени единствено по взаимно съгласие между страните, изразено в писмена форма, освен ако в Договора/съответното приложение не е предвидено друго;
(2) По преценка на ФРГИ изискванията на ал. 1. (включително и в случаите, когато се изисква подписване)  могат да се изпълнят и по следния начин: 
	1. Сключването на допълнително споразумение към Договора – чрез подписване в уеб-система за подаване и управление на проекти EGRANT или чрез размяна на електронен файл между ФРГИ и Бенефициера, съдържащ подписите на представляващите ги лица;
	2. По отношение на приложенията към Договора – изготвеното от ФРГИ приложение в отговор на постъпило писмено искане от Бенефициера се качва в профила на Бенефициера в уеб-система за подаване и управление на проекти EGRANT като подписан файл (когато се изисква подпис), придружено с коментар (изпратен и до електронната поща на Бенефициера). 
(3) ФРГИ има право да променя Общите условия и образците едностранно с предизвестие, публикувано на страницата на Фонда в интернет на адрес: https://civilsocietyfund.bg/ и в профила на Бенефициера в EGRANT. В случай на промяна, ФРГИ уведомява бенефициерите в срок от минимум две седмици преди датата на влизане на предвидената промяна в сила.
Чл. 30. ФРГИ не разглежда предложения за промени, които имат за цел, или биха довели като резултат внасяне на изменения в Договора, които биха поставили под въпрос решението за отпускане на безвъзмездно целево финансиране или биха представлявали нарушение на принципа на равнопоставеност на кандидатите.
Чл. 31. Ако изменението или допълнението на Договора е поискано от Бенефициера, последният трябва да представи писмено искане пред ФРГИ в минимум двуседмичен срок преди предвидената дата на влизане на предлаганата промяна в сила, освен ако не са налице особени обстоятелства за неспазване на този срок, надлежно обосновани от Бенефициера и приети от ФРГИ. ФРГИ разглежда постъпилото искане и взема решение за неговото одобряване или отхвърляне, като има право да не разглежда искания за изменения на Договора, които са постъпили по-късно от един месец преди изтичане на срока на Проекта.
Чл. 32. Бюджетни промени
(1) Недопустими са промени в бюджета на Проекта, които засягат основната му цел или водещи до увеличаване на първоначално договорения размер на безвъзмездно целево финансиране. 
(2) Допустими промени са преразпределението между членовете на екипа за изпълнение на Проекта на брутните разходи за възнаграждение, социални разходи и др. допустими разходи за екипа; както и преразпределение на средства между дейностите по Проекта. 
(3) Извършените бюджетни промени следва да отговарят на спазването на принципите за икономичност, ефикасност и ефективност.
(4) Бенефициерът представя предложение за актуализиран бюджет, обосноваващ промените.
(5) ФРГИ уведомява Бенефициера за своето решение с електронно съобщение в  EGRANT и прилага подписания актуализиран бюджет. Не се изисква сключване на допълнително споразумение към Договора.

Чл. 33. Промяна на срокове
(1) Промяна в графика на изпълнението на Проекта се съгласува с ФРГИ. ФРГИ уведомява Бенефициера за своето решение чрез съобщение в EGRANT. Не се изисква сключване на допълнително споразумение към Договора.
(2) Промяна в крайния срок на изпълнение на Проекта се съгласува с ФРГИ. Удължаването на срока за изпълнение на Проекта не може да надхвърля крайния срок за изпълнение на проекти – 30 април 2031 г. Съгласуваният срок за изпълнение на Проекта се оформя със сключването на допълнително споразумение към Договора.

Чл. 34. Други промени
(1) В случай че Бенефициерът планира промяна на експерт, който в предложението за Проекта е поименно посочен, промяната следва да се съгласува с ФРГИ. ФРГИ уведомява Бенефициера за своето решение, чрез електронно съобщение. Не се изисква сключване на допълнително споразумение към Договора. 
(2) За промени в адресите страните си дължат писмено уведомление. Не се изисква сключване на допълнително споразумение.
(3) При промяна в банковата сметка на Проекта, Бенефициерът изпраща на ФРГИ уведомление, придружено с нова форма за финансова идентификация по образец.

[bookmark: _Toc236403698]VI. ДРУГИ УСЛОВИЯ
Чл. 35.   Комуникация
(1) Комуникацията между ФРГИ и Бенефициера се осъществява чрез  уеб-система за подаване и управление на проекти EGRANT, чрез електронна поща или писмено на хартиен носител.
(2) Като част от официалната кореспонденция между ФРГИ и Бенефициера се приемат всички съдържащи се в профила на Бенефициера в EGRANT записи (включително отчети, декларации, графици и др.), както и кореспонденцията от електронни адреси на ФРГИ и електронния адрес на Бенефициера, посочен от него в профила му в ЕGRANT.
Чл. 36. 
 (1) Разпоредбите на приложенията към Договора се тълкуват в съответствие с разпоредбите на Договора (Специалните условия). В случай на противоречие между Договора и приложенията към него, включително Общите условия, с предимство се прилагат разпоредбите на Договора.
(2) В случай на противоречие между приложенията към Договора, с предимство се прилагат следните приложения, в посочения ред: Общи условия (Приложение № 3), Бюджет (Приложение № 2). 
Чл. 37. 
(1) Страните са длъжни да положат всички усилия, за да постигнат уреждане на възникнали между тях спорове по взаимно съгласие. Всяка от тях е длъжна да отговори на писмено искане от другата страна за уреждане на възникнал спор в срок до 5 (пет) работни дни от неговото получаване. След изтичането на този срок или ако опитите за уреждане на спора не са довели до разрешаването му, в срок до 5 (пет) работни дни от датата на последно размененото писмено искане между страните, всяка от тях може да уведоми другата, че смята процедурата за доброволно уреждане на спора за неуспешна.
(2) Всички спорове, породени от Договора или отнасящи се до него, включително споровете, породени или отнасящи се до неговото тълкуване, недействителност, изпълнение или прекратяване, както и споровете за попълване на празноти в Договора или приспособяването му към нововъзникнали обстоятелства, ще бъдат разрешавани от Търговския арбитражен съд при Националната юридическа фондация - www.tasnuf.org, гр. София, съобразно с неговия Правилник за дела, основани на арбитражни споразумения.

VII. ДЕФИНИЦИИ
За целите на настоящите Общи условия посочените по-долу понятия имат следните придадени им значения/дефиниции:
CSF / Фонд: EEA CIVIL SOCIETY FUND В БЪЛГАРИЯ по Финансовия механизъм на Европейското икономическо пространство и Норвежкият финансов механизъм 2021-2028.
Проект: Подадено от Бенефициера проектното предложение със съпътстващите го приложения във вида, одобрен от ФРГИ за финансиране.
Оператор на Фонда/ Оператор на CSF: Консорциум, на който Офисът на Финансовия механизъм на Европейското икономическо пространство е възложил управлението на Фонда. За целите на Договора за безвъзмездно целево финансиране и неговите приложения Операторът на Фонда се представлява от организацията, посочена в Договора (Специалните условия).
Бенефициер: Юридическо лице с нестопанска цел, одобрено за изпълнител на Проект, получаващо безвъзмездно целево финансиране от Фонда за неговото изпълнение.
Договор за безвъзмездно целево финансиране на проект: Договор между организация - представител на Оператора на Фонда и Бенефициера, регламентиращ изпълнението, отчитането и финансирането на  Проект.
Партньор: Организация или неформална група, активно участваща или активно допринасяща за изпълнението на Проект, на основата на сключено Споразумение за партньорство, одобрено от Оператора. 
Неформалните групи не получават част от безвъзмездното финансиране и нямат предвиден дял в бюджета на Проекта. Бенефициерът планира, извършва и отчита всички разходи, съответно всички дейности, за които са планирани разходи, включително и за доброволен труд. 	
Споразумение за партньорство: Споразумение между Бенефициера и Партньора (включително, ако е неформална група), регламентиращо участието, отчитането и финансирането  на партньора в изпълнението на Проекта.
Бюджет:  Бюджетът, одобрен от ФРГИ, осигуряващ изпълнението на Проекта. 
Нередност: Всяко нарушение на Договора, разпоредба на европейското и/или националното законодателство, което  има или би имало като последица възпрепятстване на изпълнението на Фонда, например, като се отчете неоправдан или непропорционален разход. Всички форми на корупция са също нередност.
EGRANT: Използвана от Оператора уеб-система за подаване на проектни предложения и управление на проекти. 
Конкурс: Текущ конкурс за малки проекти, управляван от ФРГИ и обявен в рамките на изпълнението на CSF.

Аз, долуподписаният/ната:

…………………………………………………………………………………………………………………………………………….....
(Име, Презиме, Фамилия)
в качеството ми на лице, представляващо по закон:

…………………………………………………………………………………………………………………………………………………
(Пълно официално наименование на Бенефициера)

Бенефициер във връзка с изпълнение на Проект  № ……. 
„……………………………………………………………………………………………………………………………………………..“
(Име на проекта)
Декларирам, че съм запознат/а с Общите условия за безвъзмездно целево финансиране на проект по Текущ конкурс за малки проекти на CSF


Подпис: ………………………………………………..

	Версия
	Дата
	Описание

	1.1 Общи условия за Текущ конкурс за малки проекти, EEA CSF BG



	30.06.2026
	Първа версия

	1.2 Общи условия за Текущ конкурс за малки проекти, EEA CSF BG



	07.08.2026
	Прецизиране на термини. Замяна на термина "бенефициент" с термина "бенефициер".

Прецизиране на текста.

